राज्य ब्यूरो, अहमदाबाद। आरक्षण व किसानों की कर्ज माफी के लिए आमरण अनशन कर रहे पाटीदार नेता हार्दिक पटेल ने बुधवार को अनशन समाप्त कर दिया। खोडलधाम ट्रस्ट के अध्यक्ष नरेश पटेल व विश्व उमिया धाम के अध्यक्ष सीके पटेल ने हार्दिक को पानी पिलाकर आमरण अनशन समाप्त कराया। सरकार के कड़े रुख को देखते हुए समाज के लोगों ने उनसे अनशन खत्म करने को कहा था। 19 दिनों के उपवास के बाद भी हार्दिक की एक भी मांग स्वीकार नहीं हुई। युवा पाटीदार नेता अब लोकतंत्र के लिए लड़ने की बात करने लगे हैं।